Un lladre armat amb una escopeta retallada ha atracat un estanc del barri de Fontajau de Girona. El delinqüent, que té 42 anys i ja acumula antecedents per fets similars, ha entrat a l'establiment cap a dos quarts d'una del migdia. L'estanc es troba situat a la rambla Xavier Cugat. L'atracador, que es cobria el rostre amb una gorra i un passamuntanyes, ha amenaçat el propietari una dependenta amb l'arma. Els ha exigit que li entreguessin els diners cridant "¡La caja, la caja!", però ells han reaccionat més ràpid. La dependenta ha sortit corrents al carrer i el propietari s'ha tancat al despatx. El lladre ha optat aleshores per endur-se quatre paquets de tabac i ha fugit corrents. Els Mossos d'Esquadra han muntat un desplegament policial a la zona i l'han pogut detenir poc després. Els experts en balística del cos han comprovat com l'escopeta, similar a un fusell, estava inutilitzada per disparar. L'atracament a l'estanc, situat al mig de la Rambla Xavier Cugat, ha tingut lloc cap a dos quarts d'una del migdia. L'atracador s'ha esperat que no hi hagués cap client a dins de l'establiment (en aquell moment, n'havien sortit un home i un pare amb dos nens). El lladre, que té 42 anys, ha entrat a l'estanc amb l'escopeta retallada a la mà. Es tapava el rostre amb una gorra i un passamuntanyes, duia guants i també portava una motxilla. En aquell moment, el propietari i la dependenta de l'estanc estaven d'esquenes darrere el mostrador, mirant els paquets de tabac. Però la mestressa de la botiga, que gestionava factures al despatx, ha vist a través de les imatges de la càmera de videovigilància com el lladre es dirigia directament cap a ells. L'atracador ha amenaçat la dependenta i el propietari apuntant-los amb l'escopeta i ha començat a cridar: "¡La caja, la caja!". L'amo de l'estanc, però, se li ha encarat i s'ha negat a donar-li diners. La treballadora ho ha aprofitat per sortir corrents al carrer a demanar ajuda. I el propietari, per la seva banda, ha aconseguit entrar al despatx i tancar-se a dins amb la seva dona. Sol al darrere el mostrador El lladre s'ha trobat sol darrere el mostrador i amb les caixes registradores tancades. Ha agafat quatre paquets de tabac de les lleixes i ha fugit corrents. "Des de dins del despatx he activat l'alarma per alertar els Mossos d'Esquadra", ha explicat la mestressa de l'estanc, Teresa Trull.     Els Mossos han activat fins a set patrulles –tant uniformades com de paisà- i les han enviades a la zona. Una d'elles ha pogut detenir l'atracador just deu minuts després del robatori. El lladre havia pujat per la Rambla Xavier Cugat en direcció cap a Sant Gregori. Durant la fugida, li ha caigut algun de paquet de tabac al terra. Quan l'han detingut, portava l'escopeta al damunt. Els agents de balística dels mossos han analitzat l'arma. Tot i ser una escopeta real, similar a un fusell, és molt antiga –de fet, té el canó rovellat- i estava inutilitzada.  Atracament al supermercat L'atracador és un vell conegut de la policia. De fet, quan l'han detingut, acumulava ja set antecedents (alguns d'ells, per robatoris amb violència i intimidació). Ara, al seu historial n'hi sumarà dos més. I és que, apart de l'atracament a l'estanc, la unitat d'investigació dels Mossos li n'ha pogut imputar un altre. En aquest cas, el robatori va tenir lloc en un supermercat del barri de Taialà. L'11 de juliol, cap a les dues de la tarda, un lladre va amenaçar les treballadores amb una escopeta retallada i es va endur un botí de 340 euros.  La descripció de l'arma que van donar les víctimes quadrava plenament amb l'escopeta retallada i, a més, també hi ha altres proves que han permès als Mossos vincular l'atracador amb aquest altre robatori (perquè va actuar sol, es cobria la cara, també duia una motxilla i va fugir a peu).

Summary: Un lladre armat amb una escopeta retallada atraca un estanc del barri de Fontajau de Girona


La Generalitat ha rebut aquest dilluns les claus de 36 nous habitatges cedits per l’entitat bancària Bankia per destinar-los a lloguer social. D'aquests, 14 estan ubicats a la demarcació de Girona. Concretament, 6 a la ciutat de Girona; 2 a Figueres; 2 a Roses i la resta a Banyoles, Calonge, Olot i Maçanet de la Selva. Aquest lliurament s'emmarca en el conveni signat el febrer del 2014 entre l'Agència de l'Habitatge de Catalunya de la Generalitat i Bankia on l'entitat bancària es comprometia a lliurar 230 habitatges amb una dotació econòmica de més de 160.000 euros, per ajudar a cobrir el lloguer social de les famílies amb més dificultats econòmiques. Actualment són 152 els habitatges lliurats per Bankia.  La cessió de les claus ha tingut lloc al Casal Cívic del Barri de la Salut de Badalona amb la presència de la consellera de Governació, Administracions Públiques i Habitatge, Meritxell Borràs, que ha presidit l'acte. S'ha comptat amb la presència del secretari d'Habitatge i Millora Urbana, Carles Sala, i el director de l'Agència de l'Habitatge de Catalunya, Jaume Fornt. Per part de Bankia, hi han assistit el delegat territorial de Bankia a Catalunya, Joaquim Saurina, i la directora del departament de Recuperacions de la territorial de Bankia a Catalunya, Lídia Balaciart. La consellera Borràs ha subratllat que amb aquest acte es demostra el "ferm compromís" del Govern d'incrementar el parc d'habitatge de lloguer social i, en aquest cas, mitjançant un conveni amb una entitat bancària per la cessió d'habitatges buits. També s'ha compromès a treballar plegats i en contacte directe amb els agents socials i econòmics en matèria d'habitatge.  Pel que fa a les claus lliurades avui, Borràs ha assenyala que són habitatges de municipis "on fan molta falta" i per tant són "un exemple de resposta integral a les situacions de més emergència". En aquest sentit, ha recordat que recentment s'ha aprovat la creació de la direcció operativa d'actuacions urgents, una unitat responsable de detectar les necessitats d'aquests casos d'emergència, buscar el pis més adequat i assignar-lo a la família. La consellera ha explicat que primer es buscarà entre els pisos propis de la Generalitat; en segon lloc es recorrerà a la cessió d'habitatge de les entitats financeres, i en últim cas, a través de la cessió temporal de pisos buits de grans tenidors, una mesura que podran aplicar els ajuntaments.   Pel que fa a la cessió d’habitatge de les entitats financeres, Borràs ha recordat que el "Govern té la xifra més alta de convenis subscrits de qualsevol administració a l'Estat espanyol". En concret són 1.630 habitatges (230 de Bankia; 900 de Sareb; 400 de Catalunya Caixa; i 100 d’Unión de Crédito Immobiliario), dels quals ja és té la clau de més de la meitat. La cessió d'un total de 152 habitatges de Bankia Per la seva part,  Joaquim Saurina, director territorial de Bankia a Catalunya, ha manifestat que amb el lliurament d'aquest dilluns l'entitat bancària ha posat a disposició 152 habitatges en 40 poblacions de Catalunya, que s’afegeixen a les 28 ja lliurades directament a diversos ajuntaments i als 545 lloguers especials per a famílies amb dificultats econòmiques”. "Amb totes aquestes mesures, en els dos darrers anys Bankia ha lliurat un habitatge al dia per a finalitats socials  a Catalunya", ha afegit Saurina.   Els pisos cedits han d'estar situats en algun dels 72 municipis que l’Agència ha detectat que tenen una demanda més elevada. Dels 36 habitatges lliurats avui per  Bankia, 14 estan ubicats a la demarcació de Barcelona (a Barcelona ciutat, Sabadell, Santa Coloma de Gramenet, Terrassa, Sant Joan de Vilatorrada, Rubí, Sant Boi de Llobregat, Badalona i Navàs); 14 a Girona; 7 a Lleida (a Lleida ciutat i a Balaguer),  i un altre a Tarragona ciutat. Les condicions per accedir a un lloguer social   L'Agència de l'Habitatge de Catalunya continua treballant per  aconseguir que les entitats financeres que disposen d’habitatges els en cedeixin per poder destinar-los a lloguer social i, d’aquesta manera, pal·liar la necessitat d’habitatge que hi ha en molts municipis de Catalunya. Les condicions per accedir a un lloguer social consisteixen en haver perdut l’habitatge com a conseqüència d’un procés d’execució hipotecària o estar en procés de reclamació judicial, amb atenció especial a persones grans, víctimes de violència de gènere i persones amb discapacitat o en risc d’exclusió social.

Summary: Bankia cedeix les claus de 14 pisos de la demarcació de Girona que aniran destinats a lloguer social


El Grup Demòcrata a l'Ajuntament de Barcelona ha denunciat l'extensió dels narcopisos més enllà del Raval i ha situat fins a cinc edificis de la zona de la plaça dels Traginers, al sud del barri Gòtic, com a seus de narcopisos i narcosales, on els drogoaddictes poden consumir les substàncies adquirides en els locals il·legals. La regidora del Grup Demòcrata, Mercè Homs, ha demanat a l'alcaldessa Ada Colau que demostri "tolerància zero amb la venda de droga" i ha avisat que encara estan "a temps" d'evitar que "la situació surti de mare com al Raval". A més, Homs també ha explicat que els veïns han patit tres robatoris en un cap de setmana i ho vinculen a les persones que circulen pels narcopisos. Des del grup municipal han anunciat que ja han posat en coneixement del govern local aquesta presència dels 5 narcopisos al Gòtic i el govern els va explicar que "s'està començant a treballar" però Homs reclama "una acció més contundent" en què es coordinin cossos de seguretat. La regidora, a més, remarca la necessitat que es llanci "un missatge" que ajudi a tranquil·litzar als veïns explicant en què s'està actuant per tal d'evitar que "el que ha passat al Raval no passi al Gòtic". Dos dels locals detectats pels veïns són baixos i es tracta del número 1 i 2 i del número 7 de la plaça Traginers. En el primer dels casos, Homs afirma que els veïns han trobat "xeringues" a l'interior de l'escala. La resta de pisos són propers a la plaça, com ara el carrer de l'Hostal en Sol i el carrer del Correu Vell.

Summary: El PDeCAT denuncia la proliferació de narcopisos a la zona sud del Gòtic


El president del govern espanyol, Mariano Rajoy, ha tancat la porta aquest dimecres a qualsevol intent de mediació entre el seu executiu i la Generalitat perquè “no hi ha mediació possible entre la llei democràtica i la desobediència o la il·legalitat”, i ha insistit que la resposta que el president Carles Puigdemont doni al seu requeriment “marcarà el futur dels esdeveniments dels pròxims dies”. Durant la seva compareixença al Congrés per exposar les actuacions del seu govern a Catalunya, ha apuntat que “no és possible acceptar, dota l’aparença d’un diàleg equívoc, la imposició unilateral de punts de vista que se saben impossibles d’acceptar per una de les parts”, ni tampoc per “acordar el que està expressament prohibit a l’article 2 de la Constitució: negociar sobre la titularitat de la sobirania que correspon al conjunt dels espanyols i sobre la indivisibilitat d’Espanya”. Unes paraules que ha dirigit als “nombrosos mediadors” que s’han ofert aquests dies. “No puc fer més que agrair la seva preocupació i el seu interès”, ha dit, però “no estem dilucidant diferències d’interpretació de la Constitució, de les lleis de l’Estat o de l’Estatut”.  Durant la seva compareixença a petició pròpia al Congrés dels Diputats, Rajoy ha recordat que ha enviat un requeriment al govern de la Generalitat per la via del 155 perquè confirmi si ha declarat la independència. “Està a la seva mà tornar a la legalitat o prolongar un període d’inestabilitat, tensions i ruptura de la convivència a Catalunya”, ha dit.  Ena quests sentit ha advertit que la democràcia espanyola “viu un dels dies més greus de la seva història recent” perquè el problema “no és de competències o d’ordre públic”, sinó per “fets, comportaments i actituds” que impliquen un “desafiament” als principis “de la llei, l’estat de dret o la ruptura deliberada de la concòrdia”.  “Estem parlant d’un questionament sense precedents als eixos de la convivència”, ha dit.  Un cop més ha defensat el “projecte comú” d’Espanya i ha apuntat que els problemes que “es viuen a Catalunya” són fruit “de la crisi institucional” que s’ha produït “des de fa mesos”  a Catalunya, amb una escalada de “desobediència i tumults” i un “atac deslleial, perillós, contra la constitució, l’Estatut i la convivència pacífica entre ciutadans” per part de les autoritats catalanes. El que no és legal no és democràtic” “Segons Rajoy, “el desordre, la divisió i la fugida d’empreses a Catalunya són dramàtiques conseqüències de la violació de la llei que ens permet viure civilitzadament, empara els drets de tots, defensa el dèbil”, i “quan falla la llei entra l’arbitrarietat, l’abús i la injustícia” i “per això el que no és legal no és democràtic”. “Votar no és sempre democràtic” ha dit Rajoy, i l’1-O “no va ser un exercici democràtic, sinó contra la democràcia”, i “tot el que va passar l’1-O no va ser res més que conseqüències del trencament de la legalitat”.  1-O Rajoy ha afirmat que el referèndum “il·legal” no pot legitimar cap actuació per part del govern o el Parlament de Catalunya, i ha recordat l’obligació “de tots” de contribuir a la calma des del “respecte a la veritat”. Ara, ha dit, “tenen els vots per governar, però no per imposar una independència unilateral ni per trencar l’Estatut de Catalunya” i el que ha passat, ha dit, respon a una “estratègia deliberada” i un “pla antidemocràtic” per “separar Catalunya d’Espanya”.  No fa referència als ferits El president espanyol no ha fet referència als ferits de l’1-O, i per contra ha felicitat alls agents del Cos Nacional de Policia i guàrdia Civil que “de manera exemplar van complir amb les seves obligacions” que s’han entregat a la seva tasca “amb professionalitat” i “dins de la llei per defensar la llei”. Segons el president espanyol, l’1-O “no va ser una actuació innocent”, sinó pensada per “imposar una independència que pocs volen i no convé a ningú. “Grups d’activistes” contra la policia En tot cas ha afirmat que “ningú es pot sentir feliç ni satisfet” ni de les imatges que es van veure “ni de les manipulacions” de l’independentisme, però els responsables “són els que es van entossudir en el seu desafiament a la Constitució i van organitzar grups d’activistes” per impedir l’acció de la justícia.  “Resposta ajustada a dret, proporcionada i integral” Segons el president espanyol, la resposta del seu govern a l’1-O “ha estat ajustada a dret, proporcionada i integral”, perquè gràcies al conjunt de les administracions “es va desactivar la logística del referèndum abans que es produís”, i després de diumenge la Junta Electoral Central va confirmar que el referèndum d’autodeterminació “no havia existit” i que per tant no se’n podria desprendre “cap resultat”. Tot plegat és fruit de “l’acció sistemàtica de tots els poders de l’Estat” en defensa de la legalitat.   “Sempre” disposat al diàleg “dins de la llei” Rajoy ha assegurat que ell sempre ha estat obert al diàleg dins de la Llei a Catalunya, i ha apuntat que si el govern de la Generalitat hagués volgut dialogar no hagués tingut lloc cap dels capítols del procés. “En comptes de buscar l’aliança amb qualsevol dels partits de més representació a Catalunya, van decidir tirar-se als braços de les CUP, i no va importar que els exigissin el sacrifici de Mas a la plaça pública”.  En aquest sentit ha circumscrit qualsevol diàleg al marc de la “llei” i ha criticat els “enfrontaments entre ciutadans, assetjaments a alcaldes, jutges i forces de seguretat, i comportaments inadmissibles a algunes escoles”, a més de la publicació de “dades que han d’estar protegides per la llei”.  Fugida d’empreses Rajoy ha fet referència a la sortida “obligada” d’empreses de Catalunya i a la caiguda del ràting de Catalunya, a més de la suposada afectació de les reserves turístiques. L’exemple, ha dit, és que hi ha hagut “més advertències i recomanacions als viatgers internacionals per aquests dies que arran dels atemptats de la Rambla i Cambrils”. La independència no serà reconeguda per Europa Per aquest motiu ha demanat “als responsables de les administracions autonòmiques” que “podin fi a aquesta deriva” perquè “mai a la seva història els ciutadans catalans han comptat amb tanta autonomia, però “ara això es posa al risc” i “l’independentisme està a punt de tirar per terra” aquesta autonomia amb una independència que “no és pacífica, no és gratuïta, no serà reconeguda per Europa i tindrà costos molt elevats”.  També ha advertit que Espanya “no es trencarà” mentre ell sigui president i “qualsevol govern” ha de defensar la sobirania nacional, un bé que “no es pot malvendre” ni ser objecte de “trucs”.  Acord amb PSOE i Cs Rajoy ha destacat també l’acord assolit amb PSOE i Cs i s’ha compromès a treballar per “mantenir la unitat dels demòcrates”.  Reivindica el “catalanisme constitucional” El president espanyol ha assegurat que cal “aspiar” a “recuperar la Catalunya mestissa” comptant per això amb el “catalanisme integrador que ha donat a Catalunya els seus millors moments”. “L’espanya d’avui no es pot entendre sense la contribució d’aquest catalanisme constitucional i europeista”, ha dit,  “Sempre he estat partidari del diàleg, però he d’advertir que no és possible acceptar la imposició unilateral de punts de vista impossibles d’acceptar per una de les parts, ni per acordar el que està expressament prohibit a l’article 2 de la Constitució, i això és quelcom que han de tenir en compte els nombrosos mediadors que s’han ofert, la major part amb bona intenció”, ha dit.

Summary: Rajoy: “No hi ha mediació possible entre la llei democràtica i la desobediència o la il·legalitat”


Després de tancar la primera volta de votació popular, Els Catarres, Ebri Knight, Aspencat i Blaumut són els grups que més nominacions acumulen per als Premis Enderrock 2016. Els guardons es lliuraran el 3 de març al Teatre Municipal de Girona. En la primera volta de votació, han participat 6.450 persones i, des d'aquest dimecres i fins al 9 de febrer, s'obre la segona i definitiva ronda. Els Premis Enderrock compaginen els guardons populars amb els de la crítica, ja anunciats al gener. El director editorial del grup Enderrock, Lluís Gendrau, ha avançat que els Pets, que celebren els 30 anys de carrera, seran un dels protagonistes de la nit. (Aquesta notícia anul·la la publicada a les 14.05 h del dimecres 27 de gener, que ha estat degudament modificada. S'ha afegit al titular i a l'entradeta el grup Ebri Knight, que és un dels més nominats, com ja s'especificava al cos del text) Els Premis Enderrock, que arriben a la 18ena edició, compaginen els guardons que entrega la crítica amb els que atorga el públic per votació popular. La primera volta ja s'ha tancat amb 6.450 vots recollits a través del web del grup Enderrock. Després d'aquesta primera volta, els grups que més nominacions acumulen són Els Catarres, en pop-rock, i Ebri Knight,en folk, ambdós amb nou nominacions. Amb set nominacions s'han situat Aspencat, Blaumut, 9Son i Joan Rovira; seguits per les sis nominacions que reuneixen Itaca Band i Obeses.  A partir d'aquest 27 de gener s'obre la segona i definitiva ronda de votacions. Els internautes tenen fins al 9 de febrer per emetre el seu vot i ja només podran votar un dels deu classificats en cada categoria. Els guanyadors de les diferents categories de la votació popular es donaran a conèixer en una festa a l'Antiga Fàbrica Damm el 17 de febrer.  El públic pot escollir quines són les millors edicions dels discos catalans publicats durant el 2015 de pop-rock, cançó d'autor, folk, públic familiar/infantil, jazz i clàssica, a més de les categories de millors artistes, cançons, sales, clips, DVD i portades, entre d'altres. Pel que fa als premis de la crítica, ja s'han donat a conèixer. Entre d'altres, destaca que el saltenc Adrià Puntí recollirà el premi a millor disc de l'any per 'La clau de girar el taller', Xarim Aresté ho farà pel millor disc de pop-rock en català i Obeses el de millor artista de l'any, entre d'altres.  Segons ha posat de manifest el director editorial de grup Enderrock, Lluís Gendrau, no hi ha coincidència entre els artistes premiats per la crítica i el públic. A més, ha assenyalat que el mestissatge és la música que està marcant tendència actualment en els grups catalans escollits pel públic, mentre que als anys 90 ho va ser el rock o el "nou pop català" a principis de segle.  Música en directe abans de la gala La gala d'entrega dels Premis Enderrock 2016 se celebrarà per quart any a la ciutat de Girona. Enguany, la cita serà el 3 de març i entre totes les categories -tant de crítica com de votació popular-s'entregaran una trentena de premis. Novament, els presentadors seran el duet format per Carles Xuriguera i Rafael Faixedas.  El director editorial de grup Enderrock, Lluís Gendrau, ha explicat que volen que Girona es converteixi en la capital de la música en català durant tot el dia. Per contagiar de música la ciutat, estendran la catifa vermella des del pont de Pedra fins a l'entrada del Teatre Musical i també hi haurà un escenari de la plaça del Vi on, durant tot el dia, es faran entrevistes als premiats i als artistes que presenten novetats musicals. També hi haurà actuacions en directe. "Serà com una espècie de prèvia a la gala", ha detallat.  Els Pets, estrelles de la nit Tot i que les actuacions i els artistes que assistiran a la gala estan encara pendents de confirmar, Gendrau ha anunciat que Els Pets seran un dels protagonistes de la nit. El Premi a la trajectòria enguany anirà a parar al la banda de Constantí, que acumula 30 anys dalt dels escenaris i que ha rebut una trentena de premis Enderrock al llarg d'aquestes tres dècades. Durant la gala, a més, també es projectarà un petit documental que s'ha fet al grup i també s'estan acabant de tancar d'altres "sorpreses", segons comenta Gendrau. Viquitrobada musical  Com a novetat d'enguany, els organitzadors de la gala han preparat una viquitrobada musical el 27 de febrer a Girona, just el cap de setmana previ a l'entrega dels premis. Es tracta de reunir a la ciutat col·laboradors d'aquesta enciclopèdia col·laborativa per tal que facin noves entrades sobre la música en català i també sobre els premiats als Premis Enderrock per tal d'enriquir la informació sobre aquest gènere que existeix a Internet.  Girona vol mantenir la gala  La gala d'entrega dels guardons es celebra a Girona des del 2013 gràcies a un conveni entre el grup Enderrock i l'Ajuntament de Girona. El conveni arriba a la seva fi aquest any però l'alcalde, Albert Ballesta, ha expressat la seva voluntat que l'esdeveniment es mantingui a la ciutat perquè considera que encaixa amb la vocació de fer de Girona una capital cultural.  Per la seva banda, Gendrau ha fet un balanç molt positiu de les tres edicions anteriors i ha reivindicat que és una aposta clara per "descentralitzar" i dur els actes culturals arreu del territori. A més, ha dit que en aquest temps tant els artistes com la indústria s'han acostumat a venir a Girona i que reserven amb temps la data als seus calendaris per ser-hi presents.

Summary: ANUL·LA L'ANTERIOR:Els Catarres, Ebri Knight, Aspencat i Blaumut, els grups més nominats als Premis Enderrock per votació popular


L'Ajuntament de Barcelona preveu obrir pel 2019 quatre noves oficines destinades a la gestió de la Llei de la Dependència i l'elaboració dels Programes Individuals d'Atenció (PIA). L'objectiu d'aquest nou model és reduir les llistes d'espera, procurant que el sistema sigui més àgil, eficaç i proper al territori. El primer d'aquests nous centres funciona des del passat juny al districte de Gràcia i compta amb un equip professional format per una directora, quinze treballadores socials i set administratius. Amb aquest pla de xoc inicial, s'augmenta un 25% els efectius dedicats a la tramitació de l'atenció a la dependència i es pretén enllestir abans de novembre 3.000 casos pendents d'avaluació. El consistori barceloní també reclama a la Generalitat i a l'Estat una ampliació del finançament i un canvi en la normativa per facilitar l'accés a les prestacions i als serveis inclosos a la llei. La tinenta d'alcaldia de Drets Socials, Laia Ortiz, considera que la normativa de l'Estat i la Generalitat relativa a la dependència personal és "poc transparent i complicada d'articular de manera efectiva" i, per aquesta raó, reclama una reforma, alhora que advoca per l'ampliació del finançament per tal que totes les persones amb grau de dependència reconegut puguin accedir als serveis públics i a les prestacions econòmiques que preveu la Llei.  A més, Ortiz denuncia que la "fragmentació de responsabilitats" administratives provoca que hi hagi molts nivells diferents d'atenció. Consegüentment, assegura, es produeix una "disparitat de drets en funció del servei que requereix cada família", ja que el termini d'espera no és el mateix pel servei municipal d'atenció domiciliària —efectiu des que s'elabora el PIA— que per qualsevol prestació econòmica que depengui directament de la Generalitat, com ara l'ajut vinculat a un cuidador no professional, que es pot demorar fins als 18 mesos. Funcionament del procés  El procés de tramitació d'atenció a la dependència s'inicia quan una persona sol·licita una avaluació de la seva situació personal a la Generalitat, que disposa d'un període de sis mesos per comunicar la resolució. Aleshores, perquè un ajuntament pugui elaborar el PIA i oferir els serveis previstos a la Llei, necessita conèixer el grau de dependència que la Generalitat ha atorgat al sol·licitant i, a més, tenir a la seva disposició un conjunt d'informació personal i econòmica de la persona, com ara la relativa al seu patrimoni.  Tanmateix, l'Ajuntament de Barcelona ja va denunciar en el seu moment que la Generalitat no va començar a facilitar-li aquestes dades fins al darrer semestre de 2016, fet que va suposar l'entrada d'informació de més de 20.000 expedients de cop als seus centres de serveis socials. A més, Ortiz apunta que s'ha produït un increment significatiu del nombre de persones que demanen l'ajut a la dependència: mentre que el 2014, es van registrar un total de 7.800 sol·licituds, l'any passat la xifra va ascendir fins a les 11.059. En aquest context, el nou model que projecta l'Ajuntament de Barcelona espera reduir les llistes d'espera i ajustar els terminis d'elaboració del PIA als que estableix la normativa existent. Aquest nou sistema serà únic a tota la ciutat per tal de garantir l'equitat en l'atenció independentment de la zona en què es visqui, a més d'assegurar un equilibri en la metodologia de treball per part dels professionals. A part, la centralització del sistema en quatre oficines concretes i no en els 40 centres de serveis socials contribuirà a incrementar l'eficàcia de les gestions.

Summary: Barcelona posarà en marxa quatre noves oficines per agilitzar la gestió de la Llei de Dependència


L'eurodiputat d'Esquerra Jordi Solé assegura en una columna a 'Politico' que l'independentisme "no té res a veure amb un llenguatge, origen o patrimoni cultural específic". Com a rèplica a l'article de Toni Roldán (Cs) titulat "Les mentides del separatisme català són una amenaça per a Europa", Solé defensa que "els catalans sempre s'han definit com a europeus" i afirma que la comparació de l'autor del moviment independentista amb altres moviments antieuropeus "no té sentit". En la columna, que porta com a títol "La independència de Catalunya no és una amenaça per a Europa", l'europarlamentari insisteix que l'europeisme continua sent un "factor unificador" entre els principals partits polítics de Catalunya, "inclosos els partidaris d'una república". "Tothom és benvingut a la República de Catalunya, perquè creiem que construir un nou estat ens brindarà les millors eines per a una societat més justa", explica en el text. Això, insisteix, "no té res a veure amb un llenguatge, origen o patrimoni cultural". "Nosaltres no mirem enrere en els orígens de ningú, sinó endavant cap a un futur comú", conclou. Per a Solé, l'independentisme -contràriament al que al·lega Roldán en la columna publicada fa dos dies al mateix setmanari- és "diferent" a "nacionalismes regressius i populismes" a Europa. "A tot Europa estem començant a veure el tipus de nacionalisme estatal encarnat per l'autor de l'article, aquest nacionalisme debilitarà el futur d'un projecte europeu comú que protegeixi els drets i llibertats dels ciutadans", rebla. A més, titlla el discurs de C's "d'extremadament simplista" i considera que acusar els independentistes d'organitzar "un cop d'Estat" no es "correspon amb la realitat". "Un cop d'estat, per definició, implica l'ús de la força i la violència contra el poder existent", explica Solé, que recorda que "les úniques armes" utilitzades pels catalans durant els últims sis anys han estat "manifestacions pacífiques i un vot democràtic". Per altra banda, el republicà nega que el debat d'independència hagi trencat la societat catalana i admet que tot i que "el debat a vegades pot escalfar-se" aquesta és "la base de la democràcia". També lamenta que els polítics "unionistes" no estiguin "disposats a participar en un debat seriós" ni "sembla que vulguin intentar convèncer els catalans decebuts per l'estat espanyol sobre els mèrits de quedar-s'hi". "Podria ser que no se sentin completament còmodes amb les eines de la democràcia?", afegeix Solé.

Summary: Solé respon C's a 'Politico' i diu que l'independentisme "no té res a veure amb un llenguatge o origen específic"


La Universitat de Vic – Universitat Central de Catalunya ha creat un fons especial denominat Modolell-Calderó amb l'objectiu de gestionar els més de 8,3 MEUR que Maria Victòria Modolell, vídua del vigatà Carlos Calderó, va deixar en testament a parts iguals a Càrites i a la UVic. El director general de la FUB, Joan Turró, ha destacat que es dedicarà a becar estudiants joves de la comarca d'Osona amb pocs recursos perquè puguin seguir els estudis universitaris en els diferents campus que la universitat té repartits pel territori. Dels els actius que conformen els més de 4 MEUR de l'herència que li toquen a la UVic - entre elements immobiliaris, dipòsits bancaris i fons d'inversió -, la idea és dedicar a les beques "no el valor del patrimoni, sinó el seu rendiment". La universitat ha xifrat aquest benefici en 100.000 euros anuals que es destinaran als joves en funció de les seves possibilitats econòmiques per fer front a matrícules que van des dels 5.000 euros fins a 12.000 que costa el grau a la Facultat de Medicina.

Summary: La UVic-UCC destinarà 100.000 euros de l'herència Modolell-Calderó a becar a joves estudiants d'Osona amb  pocs recursos


Urbanisme ha ajornat la decisió sobre l'hotel a cala Morisca, a Tossa de Mar (Selva), per assegurar que no es cometen irregularitats. La comissió vol reunir més documentació abans de pronunciar-se, ja que "seria un error acceptar tal qual la proposta de l'ajuntament per la magnitud del que es proposa”, segons ha afirmat el director general d'Ordenació del Territori i Urbanisme, Agustí Serra, després de la reunió d'aquest dimecres a Figueres. Serra ha recordat que l'indret té un alt valor paisatgístic i que la idea de construir-hi un hotel de quatre estrelles ha generat un fort debat al territori. Ecologistes i alguns partits s'hi han oposat frontalment. D'altra banda, Serra ha anunciat que el Govern treballa en l'elaboració d'un pla director urbanístic per a les explotacions ramaderes davant l'allau de peticions de macrogranges de porcs a l'Eix Transversal. Hi ha alguns elements del projecte urbanístic proposat per a cala Morisca que generen dubtes a la comissió, com ara la quantitat de sòl que s’acabaria urbanitzant. El pla proposa acabar la urbanització de dos àmbits parcialment edificats, sense preveure-hi més habitatges però sí un increment de sostre. Es preveu un canvi d’ús de residencial a hoteler per ubicar-hi un resort de 28.267 metres quadrats de superfície.  L’òrgan urbanístic podria votar-hi favorablement sempre que es complissin una sèrie de condicions, segons adverteix. Entre d'altres, la millora de la preservació dels valors paisatgístics i la integració dels edificis en aquest entorn muntanyós i forestal, en comparació al planejament vigent. La proporció de sòl amb aprofitament privat tampoc hauria de superar el que es preveu actualment. Així, en properes sessions, la comissió d’Urbanisme de Girona haurà de donar llum verda o no a l’avanç de la modificació del Pla d'ordenació urbanística del sector de cala Morisca, primer pas per a la tramitació del projecte. De moment, el ple municipal de Tossa va aprovar el conveni amb els nous propietaris de la finca, que volen construir-hi un hotel de quatre estrelles i una nova zona d'equipaments.  A canvi d’aquestes edificacions, el propietari hauria de cedir sense dret a aprofitament els terrenys de zona verda i vialitat, així com assumir el cost de l'accés al sector i d’una depuradora per al futur hotel i la resta de la urbanització. L'Associació de Naturalistes de Girona creu que la zona s'hauria de mantenir sense urbanitzar, ja que és un dels espais inclosos al Catàleg d'espais d'interès natural i paisatgístic de les comarques gironines.  Resposta coordinada a les macrogranges de porcs D’altra banda, la comissió ha abordat fins a vuit sol·licituds per ampliar o crear noves explotacions ramaderes a Girona, que en els darrers temps estan aflorant a l’entorn de l’Eix Transversal, també al seu pas per Ponent i la Catalunya Central. Precisament, per tractar de donar una resposta coordinada a totes les peticions, la comissió de Política Territorial va acordar la setmana passada elaborar un pla director urbanístic per a aquestes macrogranges, amb l’acció conjunta dels departaments de Territori i Agricultura. A propòsit d’això, Serra ha indicat que està havent-hi un canvi de paradigma en el sector. Tradicionalment, hi havia hagut petites explotacions que ara estan virant cap a granges integrades cada cop de majors dimensions. Amb tot, ha demanat que no es qüestioni globalment el sector perquè hi ha professionals que estan duent a terme una molt bona feina. POUM d’Aiguaviva i Albanyà La Comissió territorial d’urbanisme de Girona ha emès aquest dimecres l’informe previ al Pla d’ordenació urbanística municipal (POUM) d’Aiguaviva (Gironès), per tal que l’ajuntament el pugui aprovar provisionalment. El vistiplau definitiu al POUM, que substituirà unes normes subsidiàries del 1991, el donarà la mateixa comissió en una propera convocatòria. Pel que fa als desenvolupaments residencials més immediats, es podrien construir 197 habitatges a Can Rabasseda. La comissió considera que aquest sector s’hauria de desenvolupar gradualment, prioritzant la connexió amb el nucli urbà.  El planejament també compta acabar de desenvolupar part dels sectors de Can Garrofa, Can Jeroni i la Rajoleria, que ja estaven classificats per a usos econòmics, i preveu una ampliació de les instal·lacions de la indústria càrnia Nofrisa, situada a prop de l’A-2, així com d'un àmbit d’activitat econòmica a l’est de l’aeroport de Girona, a banda i banda de la línia ferroviària d’alta velocitat. A més, la comissió ha valorat positivament el POUM d’Albanyà (Alt Empordà). Hi ha certs aspectes que han estat condicionats als informes sectorials i de seguretat en termes de salut, ha dit Serra. En la següent fase, caldrà resoldre-ho per poder donar llum verda definitiva al planejament. El POUM té un potencial de 30 nous habitatges, una xifra “proporcionada” a la realitat i les possibilitats del poble, ha precisat el director general d'Ordenació del Territori i Urbanisme. Altres pronunciaments Així mateix, s’ha deixat sobre la taula la modificació del Pla d’ordenació urbanística relatiu a la variant C-37 d’Olot, a petició del mateix ajuntament, que ha preferit acabar de preparar la documentació perquè la valoració fos positiva. De tota manera, la comissió ho veu amb bons ulls.  També hi ha hagut un pronunciament sobre el projecte d’un aparcament per a caravanes, autocaravanes i remolcs en sòl no urbanitzable a Sant Pere Pescador (Alt Empordà). L’estudi és adequat però les parts més costaneres queden excloses, per tant, caldrà reajustar el pla presentat. Finalment, s’ha aprovat provisionalment el projecte de la subestació elèctrica a Fornells de la Selva (Gironès), que ara s’elevarà a la conselleria per a la seva aprovació definitiva.

Summary: Urbanisme ajorna la decisió sobre l'hotel a cala Morisca per assegurar que no es cometen irregularitats


El PDeCAT abordarà el 14 de gener els principals reptes polítics amb l'expresident Carles Puigdemont, durant la reunió a Waterloo. Fonts de la direcció del partit consultades per l'ACN han explicat que a la cimera es tractaran, sobretot, els pressupostos generals de l'Estat (PGE). La majoria de l'executiva -liderada pel president, David Bonvehí- s'inclina per facilitar la tramitació dels comptes espanyols. A més, un sector aposta per votar a favor dels pressupostos. Al conclave amb Puigdemont també es debatran les municipals, especialment les eleccions a Barcelona, on pren força que la consellera Elsa Artadi faci dupla amb Quim Forn, per davant de la guanyadora de les primàries del PDeCAT, Neus Munté. A la reunió també es parlarà de la Crida, que celebra el seu congrés constituent el 26 de gener. El sector que comanden Bonvehí i el coordinador d'organització, Ferran Bel, insisteixen en donar més marge de temps al president espanyol, Pedro Sánchez, a l'espera d'una proposta política per a Catalunya. Aquest espai majoritari també aposta per votar en contra de les esmenes a la totalitat de PP i Cs al Congrés. A l'altra banda, la vicepresidenta del PDeCAT, Míriam Nogueras -propera a Puigdemont i a l'espai de JxCat i la Crida- és partidària de no facilitar ni la tramitació dels PGE i, fins i tot, presentar-hi una esmena a la totalitat. El sector de Nogueras té minoria tant a l'executiva com a Madrid. Alguns dirigents apostaven perquè la Direcció Executiva de dilluns passat sotmetés a votació el suport a la tramitació dels comptes espanyols. Finalment només hi va haver debat, ja que es va prioritzar no prendre cap decisió definitiva fins a la trobada amb Puigdemont a Waterloo. Tot i això, la maquinària oficialista pressiona perquè, almenys, el PDeCAT tramiti els PGE. L'alcalde de Gironella i membre de la direcció del partit, David Font, assegurava aquest dijous en un article a 'El Món' que "no és encertat" tombar els PGE a primera volta. Barcelona i Crida Al conclave a Waterloo també s'abordaran les municipals, sobretot els comicis a Barcelona. Munté, la guanyadora de les primàries del PDeCAT, acceptaria que Forn i Artadi encapçalin la llista, si finalment es confirmés l'aposta de la portaveu. L'exconsellera, però, aspira a no veure's més avall de la llista, una petició que Forn respectaria. La direcció del PDeCAT, de nou, es divideix entre els partidaris de Munté -el sector oficialista i majoritari, el mateix que aposta per donar facilitats als PGE de Pedro Sánchez-, i l'espai que comanda Nogueras, que tanca files al voltant de Puigdemont i, per tant, d'Artadi. El naixement de la Crida també serà un debat a abordar a Waterloo. La formació que impulsen Jordi Sànchez, Quim Torra i el propi Puigdemont celebra el seu congrés constituent el 26 de gener a Barcelona. De moment, les esmenes transaccionades no preveuen que la Crida es constitueixi com a partit polític, tot i que encara hi ha propostes vives per a modificar les ponències política i organitzativa. Bonvehí prefereix que la Crida s'articuli com a espai o plataforma, no com a partit, per evitar una col·lisió directa amb el PDeCAT. Nogueras, al seu torn, aposta perquè la nova organització sigui un nou partit i que el PDeCAT s'hi avingui. Davant aquest escenari, el sector que comanden Bonvehí i Bel accepta -en privat- que s'apropa el "xoc" entre PDeCAT i la Crida. I, més aviat que tard, volen liderar l'ofensiva per no haver d'anar a remolc de Puigdemont i Sànchez. JxCat, a Lledoners i Waterloo El mateix 14 de gener els diputats del grup de JxCat es reuniran amb el seu president parlamentari, Jordi Sànchez, i els exconsellers Jordi Turull, Josep Rull i Quim Forn a la presó de Lledoners, tal com va avançar ahir l'ACN. L'objectiu és abordar el judici de l'1-O -que començaria pocs dies després- a més de fer-los arribar el suport. A més, la trobada de JxCat a Lledoners també servirà per abordar temes d'actualitat, com els propis PGE. El grup parlamentari també es reunirà amb Puigdemont a Waterloo, els dies 20 i 21 de gener.

Summary: El PDeCAT abordarà dilluns amb Puigdemont els pressupostos de l'Estat, les municipals i la Crida


Els preus van augmentar de dues dècimes al febrer en relació amb al gener a Lleida i van deixar una inflació anual a la demarcació de Lleida de l'1,2%, cinc dècimes per sobre de la taxa registrada al gener, segons dades publicades per l'institut d'estadística espanyol. Catalunya, amb una taxa anual de l'1,4% passa a liderar amb la comunitat de Canàries el rànquing d'autonomies amb la taxa d'inflació més elevada de l'Estat. Al conjunt de l'estat espanyol, els preus al febrer van pujar una dècima en relació amb al gener i van deixar una taxa d'inflació anual de l'1,1%, també cinc dècimes superior a la registrada el mes anterior. L'alça de la taxa d'inflació aquest febrer s'explica sobretot per l'increment del preu de la factura elèctrica, contràriament a baixada que es va registrar febrer de l'any passat.

Summary: Els preus pugen dues dècimes al febrer a Lleida i deixen una inflació anual de l'1,2%, mig punt més alta que al gener


L’Audiència de Barcelona ha condemnat dos dels nou acusats pel conegut com a ‘Cas Montoro’ amb penes de presó d’un any i de sis mesos, respectivament, mentre ha absolt la resta d’investigats. Segons ha avançat Tv3 i han confirmat fonts judicials a l’ACN, el tribunal ha dictat una pena d’un any de presó per al jove que va atansar-se al cotxe on viatjava l’aleshores ministre Cristóbal Montoro amb la líder del PP a Catalunya Alícia Sánchez Camacho després d’un míting a Vilanova el maig del 2014, saltant-se el cordó policial fins propinar-hi una puntada de peu. Pel que fa a l’altre condemnat, amb una pena de sis mesos, es conclou que va colpejar amb un pal el cotxe del president del PP al Garraf. L’Audiència ha rebaixat així les penes sol•licitades per la Fiscalia i per l’acusació particular, que eren de 4 anys de presó per al primer condemnat i de 8 anys per al segon, mentre ha absolt la resta d’acusats perquè no considera provat que ataquessin la comitiva política. A les seves peticions, tant el ministeri públic com l’acusació particular –exercida per un Policia Local de Vilanova- també reclamaven 4 anys de presó per a altres cinc processats. En canvi, pel que fa als tres acusats restants, la Fiscalia en demanava l’absolució però l’acusació particular sol•licitava 11 mesos de presó i 3.000 euros de multa per a tots tres. Segons les acusacions, durant el judici havia quedat provat que els joves havien actuat “organitzadament” per “atemorir” Cristóbal Montoro i Alícia Sánchez Camacho, a la sortida de l’acte.   Amb tot, el tribunal modera aquestes acusacions. D’aquesta manera, considera provat que els acusats van assistir a la manifestació convocada per diverses entitats de Vilanova contra la celebració del míting del PP a la ciutat, però nega que hi participessin amb consignes “amenaçadores” ni “incitants a l’odi”. En relació a la polèmica generada pel dispositiu de sortida de l’acte, la sentència explica que el xofer dels populars va haver d’escollir un carrer no previst inicialment perquè la sortida estava impedida pels manifestants. Així, el conductor va maniobrar per utilitzar un carrer secundari que desembocava a una rambla per a vianants. Segons el tribunal, el canvi de plans va provocar que diversos manifestants s’apropessin a la zona per on sortiria el vehicle amb la intenció de llençar-li objectes.  Amb tot, el tribunal també ressalta que “no consta” que els acusats durant el judici participessin d’aquesta increpació. Si bé apunta que cinc dels nou processats sí que eren a la zona i no es van “voler” apartar de la trajectòria que seguia el cotxe oficial, també afegeix que “no es pot acreditar que ells colpegessin el vehicle o forcegessin amb la policia”.  Delictes d’atemptat a l’autoritat i als agents En referència al condemnat a 1 any de presó, el tribunal el considera culpable d’un delicte d’atemptat a l’autoritat, concloent que el jove es va apropar al cotxe oficial del PP “amb insistència, esquivant els agents que intentaven apartar-lo”, amb l’objectiu de propinar una puntada de peu contra el vehicle. En aquest sentit, l’Audiència apunta que el condemnat va ser apartat per la policia però va persistir fins atansar-se a una de les finestretes del cotxe i colpejar de nou la carrosseria amb els peus. Pel que fa a l’altre noi condemnat, amb una pena de sis mesos de presó, el tribunal determina que es culpable d’un delicte d’atemptat als agents de l’autoritat perquè va apropar-se al vehicle del president comarcal del PP, Ferran Ignasi Llombart, que seguia el cotxe de Cristóbal Montoro i Alicia Sánchez Camacho.  Segons la sentència, aquest processat va colpejar el cotxe amb un pal i va intentar obrir una de les portes, fet que no va aconseguir perquè un agent dels Mossos d’Esquadra li ho va impedir. En aquest sentit, el tribunal relata que el jove va donar un cop a aquest agent a l’estomac amb el mateix pal.  Els dos condemnats, però, queden absolts dels delictes de desordres públics i de les faltes de danys que els atribuïen les acusacions, ja que no es considera provat que tinguessin com a finalitat “alterar la pau pública” ni tampoc que estiguessin organitzats per provocar els aldarulls. Sense proves per a la resta d’acusats Pel que fa als altres quatre acusats amb sol•licituds de penes de 4 anys de presó, el tribunal determina que van participar a la protesta de forma “activa” però afegeix que no hi ha cap prova que els pugui atribuir el llançament d’objectes contra els vehicles de la comitiva política i nega que es pugui concloure que tenien com a objectiu premeditat crear disturbis.  En referència als tres acusats restants –processats només a petició de l’acusació particular-, el tribunal també nega que hi hagi proves conforme van ser ells els qui van llençar objectes, ni es pot determinar que pretenien vetar l’exercici de cap dret cívic. Per aquests motius, tots set han quedat absolts dels delictes de desordres públics, atemptat a l’autoritat, resistència als agents de l’autoritat i faltes de danys. Finalment, tant pel que fa als danys del vehicle del president comarcal del PP com del vehicle on viatjaven Montoro i Sánchez Camacho, el tribunal conclou que les dues reparacions van vorejar els 700 euros però apunta que no s’ha pogut acreditar que els acusats fossin els autors dels desperfectes i ho atribueix als impactes d’objectes llençats per altres manifestants no identificats.

Summary: Condemnen dos dels acusats pel ‘Cas Montoro’ amb penes de presó d’un any i de sis mesos


El secretari d'organització de PSC, Salvador Illa, ha demanat al president del Govern, Quim Torra, que s'atengui al seu rol institucional, que representi a tots els catalans i que no es comporti com un 'hooligan'. "Amb les seves manifestacions, es comporta més com un 'hooligan' que com el president de Catalunya", ha carregat Illa, que creu que és "inacceptable" que negui la legitimitat d'alguns pactes municipals. "No hi ha pactes legítims o il·legítims", ha afegit Illa, en referència a les declaracions de Torra en al·lusió a l'acord trencat entre JxCat i PSC a Santa Coloma de Farners. A més, Illa ha expressat "preocupació" per les mostres d'intolerància viscudes en aquesta mateixa població o a la plaça Sant Jaume, "potser esperonades per alguns dirigents".  En una altra línia, Illa ha demanat a ERC que no es barregin "llibretes ni negociacions" de cara a la investidura de Pedro Sánchez després de la situació viscuda a Barcelona, en què la candidatura republicana ha quedat exclosa de l'alcaldia.

Summary: El PSC demana a Torra que no es comporti com un "hooligan" i respecti els pactes municipals


El Tribunal Europeu de Drets Humans (TEDH) condemna Turquia per mantenir en presó preventiva sense motius "suficients" un diputat kurd. De forma unànime els set magistrats d'Estrasburg que signen la sentència feta pública aquest dimarts insten l'estat turc a alliberar Selahattin Demirtaş, que quan va ser detingut era co-president del Partit Democràtic dels Pobles (HDP). El tribunal considera, a més, que la impossibilitat de l'exlíder de participar de l'activitat parlamentària tot i ser diputat ha constituït una interferència "injustificada" amb la llibertat d'expressió i el dret a ser elegit i ocupar l'escó al parlament.  El partit d'esquerra HDP ha reaccionat assegurant que els tribunals locals del país haurien d'implementar la decisió "de forma immediata" i no només treure de la presó a Demirtas sinó també la resta de diputats presos. En un comunicat, l’HDP recorda que Demirtas ha estat “hostatge” durant dos anys i exigeix que sigui posat en llibertat “sense demores”.  La formació veu la decisió com un “precedent” per tots els escollits i remarca la “determinació” d’aquells que “no abandonen la lluita per la democràcia i la pau” al país. Vulneració del Conveni Europeu de DDHH El TEDH esgrimeix que s'han vulnerat diversos articles del Conveni Europeu de Drets Humans, com el dret de tota persona detinguda de ser portada "sense dilació" davant d'un jutge i ser jutjada en un termini "raonable" o ser posada en llibertat durant el procediment (Article 5.3) o el dret a unes eleccions lliures (Protocol addicional, article 3). "El tribunal conclou que l'extensió del període de presó preventiva s'ha establert més enllà d'un dubte raonable, especialment durant dues campanyes crucials, el referèndum i les eleccions presidencials, amb el propòsit ulterior de sufocar el pluralisme i limitar la llibertat d'un debat polític", recull el text. Per tot plegat, Estrasburg no només condemna l'estat turc a alliberar-lo sinó també a indemnitzar Demirtas amb 10.000 euros per danys no pecuniaris, davant dels 250.000 que sol·licitava el polític. "El tribunal observa que la violació del conveni ha causat indiscutiblement danys substancials en el demandant", es diu en la sentència. A banda, imputa 15.000 a l'estat turc en concepte de despeses.

Summary: El Tribunal Europeu de Drets Humans insta Turquia a alliberar un diputat kurd en presó preventiva


El ministre d’Inclusió i Seguretat Social, José Luis Escrivá, ha admès aquest dijous en una entrevista a Antena 3 que malgrat que s’han presentat 1 milió de sol·licituds d’Ingrés Mínim Vital (IMV), l’executiu ha resolt ja 350.000 expedients i, d’aquestes, només 90.000 llars cobren la prestació. En tot cas ha apuntat que l’executiu espanyol ha introduït canvis que permetran que en un mes es dobli el nombre de sol·licituds acceptades. A més ha afirmat que tothom qui presenti la sol·licitud abans del 31 de desembre rebrà la prestació amb retroactivitat des del juny. Segons Escrivá, ja s’han denegat prop de 80.000 peticions i prop del 50% de les sol·licituds no tenen dret a la prestació. “El que hem de fer ara és agilitzar el procés de tramitació i per això aquest dimecres van introduir canvis normatius per poder creuar el padró de l’INE”, ha dit.

Summary: Escrivá admet que només 90.000 llars cobren l’Ingrés Mínim Vital malgrat que s’han presentat 1 milió de sol·licituds


Els grups tanquen la ponència amb canvis de cara les comissions d'investigació i amb l'esmena de la CUP sobre investigats per corrupció en l'aire fins dimarts ACN Barcelona.-El PSC ja ha anunciat que portarà al Consell de Garanties Estatutàries (CGE) –i el PPC ho està valorant-  el dictamen de la proposta de reforma del reglament del Parlament, un text que s'aprovarà a la Comissió de Reglament dimarts vinent. És el següent pas després que els grups hagin tancat amb discrepàncies aquest dijous a la tarda la ponència, durant la qual els grups han negociat quines són les esmenes recomanades per a l'informe del diputat relator. Així, més enllà dels aspectes sobre la tramitació exprés de la llei de desconnexió que mantenen JxSí i la CUP des de dimarts, s'ha acceptat una proposta de CSQP perquè la creació d'una comissió d'investigació impliqui delimitar-ne l'objectiu, l'abast i un contingut "bàsic"  del pla de treball. A més, continua en l'aire, i a l'espera d'una nova proposta de redactat entre JxSí i la CUP, l'esmena dels cupaires que reclamava retirar la condició de diputat durant tres mesos a un investigat per corrupció política.  Després de poc més d'una hora de reunió, els grups parlamentaris han donat per tancada aquest dijous la ponència sobre la proposta de reforma del reglament del Parlament. I amb moltes crítiques des de l'oposició. De fet, el PSC ja ha anunciat que pretén dur a Garanties Estatutàries el dictamen que en surti dimarts, el pas previ per elevar-ho a ple.  Altres grups com el PPC estan valorant si fer-ho, mentre que Cs i CSQP han evitat avançar passos. Segons el reglament, dos grup parlamentaris o una desena part dels 135 diputats pot demanar dictamen a Garanties. Això suposa, per tant, que previsiblement s'endarrerirà l'aprovació definitiva del text. Un possible calendari preveia que la Junta de Portaveus de la setmana següent pogués fixar-ho pel ple del 14 i 15 de juny.  Fonts del PSC han advertit que tirar endavant aquesta reforma implicaria un "desballestament" per al reglament de la cambra catalana. També Joan Coscubiela, portaveu de CSQP, ha carregat amb duresa i ha advertit que si s'aprova com ara serà el reglament "amb menys drets" dels parlaments autonòmics estatals. En aquest sentit ha lamentat que JxSí i CUP vulguin utilitzar el referèndum per "alterar les regles del joc".  El contingut de la ponència La d'aquest dijous és la segona de les reunions, després que dimarts passat es reunissin durant dues hores al Parlament per negociar i debatre les esmenes que han presentat els diputats al reglament i a la proposta que va sortir de la ponència conjunta inicial, impulsada per JxSí i la CUP i amb el bloqueig de la resta de grups.  D'aquesta manera, el diputat relator, Jordi Turull, té ara la gran majoria de les esmenes recomanades per incorporar al seu informe, el pas previ per tal que les esmenes i l'articulat es votin a la comissió del Reglament, una sessió que es preveu convocar dimarts vinent a la tarda. Així, després de les aliances d'aquesta setmana a la ponència, tirarà endavant la proposta que permet la tramitació exprés de la llei de desconnexió –JxSí va registrar que un sol grup pugui sol·licitar la lectura única per la tramitació d'una proposició de llei- , i també una esmena de JxSí que demana habilitar la segona quinzena d'agost com a període hàbil de sessions al Parlament.  En la sessió d'aquest dijous, també s'ha acceptat per exemple una esmena de CSQP respecte a la comissions d'investigació. Després del bloqueig de JxSí i CUP a les compareixences pel 'cas Vidal', CSQP ha proposat que la creació d'una comissió d'investigació que impulsen diversos grups impliqui també concretar-ne objectiu, abast i "continguts bàsics" del pla de treball.  A més, continua en l'aire una esmena dels cuparies que d'entrada fixa que la cambra retiri la condició de diputat a un investigat per corrupció política durant tres mesos i de forma cautelar, que segons l'esmena inicial es podria prorrogar des de la Comissió de l'Estatut del Diputat.  Un altre dels aspectes que s'ha debatut aquest dijous és una proposta de la CUP per doblar paraules en els dos gèneres dins del reglament; és a dir parlar de 'diputat i diputada' enlloc de només 'diputat'. Una proposta que segons fonts parlamentàries, els serveis lingüístics han desaconsellat per no entorpir el text. Com a proposta han proposat utilitzar llenguatge epicè, és a dir,  un terme que faci referència als dos sexes: per exemple, en lloc de fer servir 'president' o 'presidenta' apostar per 'presidència'.

Summary: El PSC portarà al Consell de Garanties Estatuàries el dictamen de la proposta de reforma de reglament


Una avaria elèctrica ha deixat sense llum aquest dissabte a la nit uns 4.000 clients de Viladecans (Baix Llobregat). La incidència ha començat a dos quarts de deu de la nit i, segons fonts d'Endesa, tots els abonats han tornat a tenir subministrament elèctric cap a les onze de la nit. Fins al punt on s'ha detectat l'avaria s'hi han desplaçat tècnics de la companyia elèctrica, que han resolt el problema en poc més d'una hora.

Summary: Resolta l'avaria que ha deixat uns 4.000 clients sense llum a Viladecans


L'agència de viatges on line eDreams ha tancat el seu exercici fiscal del 31 de març del 2018 amb 19,7 milions d'euros de benefici net, el 88% més que els 10,5 milions obtinguts a finals del març del 2017. La companyia de comerç electrònic ha arribat aquest resultat després d'ingressar 508,6 milions d'euros, un 5% més que l'exercici anterior, segons ha explicat Dana Dunne, conseller delegat de la companyia. Dunne ha anunciat que en el pròxim exercici fiscal entre el març d'aquest any i fins al març del 2019 s'invertiran 30 milions d'euros i es crearan 150 nous llocs de treball, bàsicament a la seu central de Barcelona.  eDreams està present a 43 països d'arreu del món amb una plantilla total de 1.700 treballadors dels quals 1.000 treballen a la capital catalana. Dana Dunne ha anunciat que en l'actual exercici fiscal que va començar l'1 d'abril d'aquest any i finalitzarà el 31 de març del 2019 es contractaran 150 persones més i que la majoria d'ells desenvoluparan la seva activitat professional a la seu central de Barcelona.  L'Ebitda de l'agència de viatges s'ha situat en 97,3 milions d'euros, amb una caiguda de l'1% en relació amb les xifres de l'exercici fiscal del 2017.  Dana Dunne ha destacat que ''per tercer any consecutiu'' la companyia ha registrat uns resultats financers ''sòlids'' amb creixements en tots els indicadors ''claus'' d'activitat.  En relació amb les previsions per el pròxim exercici fiscal, Dunne ha assegurat que es milloraran els 509 milions d'euros de facturació registrats en l'exercici fiscal d'aquest 2018. El conseller delegat preveu que l'Ebitda ajustat que el 2018 s'ha situat en 118 milions d'euros s'enfili entre 130 i 145 milions el 2020.

Summary: eDreams preveu crear 150 llocs de treball a Barcelona aquest any


Les denúncies per violència de gènere de menors d'edat han augmentat un 11,1% el 2017 respecte al 2016, amb un total de 741 víctimes (667 l'any anterior). Es tracta de noies que han denunciat les seves parelles o exparelles o bé filles i fills de dones que també han estat maltractats amb la mare o que han presenciat aquesta violència masclista. Pel que fa als detinguts, 29 són menors d'edat, cinc més que l'any passat. També han incrementat les denúncies per violències relacionades amb les noves tecnologies, com els delictes d'assetjament o revelació de secrets. "També són una forma de violència de gènere que provoca unes conseqüències psicològiques molt greus per l'efecte viral i durada en el temps", ha alertat la cap del Grup Central d'Atenció a la Víctima, la caporal Andrea García. Vuit dones han estat assassinades per violència de gènere a Catalunya el 2017: set eren majors d'edat i una era un nadó. Només dues havien denunciat a la policia la seva situació. Els Mossos d'Esquadra han instruït fins a l'octubre un total de 10.968 denúncies per violència de gènere, un 3,5% més respecte al mateix període de l'any passat. Són dades que els Mossos d'Esquadra han publicat aquest dijous de cara al 25 de novembre, dissabte, Dia internacional per a l'eliminació de la violència contra les dones.   "La denúncia no és el final de la violència de gènere però és un camí i, en aquest camí, s'hi connecta molta gent, serveis socials, Salut, Mossos d'Esquadra. Si nosaltres participem en aquest camí, podrem protegir; si no hi participem, no podrem fer res", ha afirmat la caporal. "Volem llançar un missatge que les dones no estan soles. La denúncia és un mecanisme legal que serveix per dir prou a la violència. Des del cos de Mossos d'Esquadra estem al costat de les dones que pateixen violències masclistes", ha insistit García. La importància de l'entorn Set dones i el nadó d'una d'elles han estat assassinades el 2017 per violències masclistes. Aquests assassinats han comportat que nou fills i filles, cinc dels quals menors, hagin quedat orfes. En cinc dels casos, els Mossos van detenir els assassins; dos es van suïcidar.  Dues de les dones havien interposat denúncia, però no tenien cap mesura judicial de protecció. Cinc d'aquestes dones convivien amb l'agressor i tres els havien informat sobre la voluntat de trencar amb la relació.  Sis de les set dones assassinades havien informat algú del seu entorn que havien patit una situació de violència en algun moment. "L'entorn és una peça clau per a la detecció de qualsevol situació de violència de gènere. Aquest entorn ha d'estar al costat de la víctima per ajudar-la a denunciar. És necessària la participació de l'entorn per poder fer més visible la violència de gènere", ha destacat García. El 2016, van morir vuit dones i només una havia denunciat la situació a la policia.  107 denúncies per revelació de secrets La violència de gènere pot prendre diferents formes. La violència psicològica -amenaces, coaccions, vexacions, assetjament i tracte degradant- representa un 42,2% dels casos denunciats; la violència física -lesions lleus i greus i temptatives d'homicidi-, un 40,1%; la violència sexual, un 2,7% i altres tipus de violències, com l'econòmica, un 15%. La cap del Grup Central d'Atenció a la Víctima ha posat èmfasi en els delictes relacionats amb internet i les xarxes socials, que han augmentat en els darrers anys. Així, s'han interposat 107 denúncies per revelació i descobriment de secrets, un 23% més que el 2016. Es tracta de conductes que es concreten sobretot en la difusió sense consentiment d'imatges íntimes amb l'objectiu de venjança, vexació i humiliació. "Els Mossos d'Esquadra ens sumem a la protecció digital de les víctimes i informem i assessorem les dones que hagin rebut qualsevol amenaça, també en el mon virtual", ha subratllat.  Més de 4.000 detinguts per violències masclistes   Els Mossos d'Esquadra han detingut el 2017 4.355 homes per agressions masclistes. El 0,7% de les persones detingudes eren menors d'edat; concretament, 29, cinc més que el 2016. Ha augmentat sobretot el nombre de menors detinguts de 16 anys, un total de catorze (cinc l'any passat). Un dels detinguts tenia 14 anys; tres, 15 anys i onze, 17 anys.  El 99,3% de les persones detingudes el 2017 són majors d'edat i el 83,7% tenen entre 21 i 50 anys. Aquesta franja d'edat coincideix amb la de les víctimes ateses per violència de gènere; la de major incidència és la de 31 a 40 anys.   Seguiment policial de 9.877 dones Els Grups d'Atenció a la Víctima (GAV) dels Mossos d'Esquadra, ubicats en totes les comissaries i amb agents especialitzats, realitzen seguiment actiu de 9.877 dones víctimes de violència de gènere, de les quals 6.981 tenen una mesura judicial concedida i en vigor actualment. El 2017, un 6,2% del total de dones ateses pels Mossos d'Esquadra eren menors d'edat. La franja d'edat en què es van concentrar més víctimes és la dels 21 als 50 anys.   Actualment, els Mossos realitzen 122 proteccions policials: tretze de risc molt alt, quinze de risc alt i 94 de risc mitjà. Prevenció    La caporal ha afirmat que la lluita contra les violències masclistes és una "prioritat" del cos i n'ha destacat el treball des de la prevenció. Una de les claus en la prevenció és identificar de forma constant els problemes, les inquietuds i les necessitats que afecten els col·lectius més vulnerables. Els Grups d'Atenció a la Víctima i les Oficines de Relacions amb la Comunitat duen a terme des del 2015 unes xerrades adreçades als joves de 14 a 20 anys amb l'objectiu d'ensenyar-los a detectar comportaments masclistes en les relacions de parella. Més de 14.000 joves han participat en aquestes sessions.    Els Mossos d'Esquadra han realitzat el 2017 615 presentacions en l'àmbit de la violència masclista amb un total de 18.842 assistents de diferents col·lectius. Les presentacions s'han adreçat principalment a dones i a col·lectius com els docents, empresaris, persones grans, institucions, joves, nouvinguts, veïns, persones amb discapacitat, mares i pares.

Summary: Les denúncies de menors per agressions masclistes pugen un 11% respecte a l'any anterior


La comissió gestora del PSC de Sabadell ha emès un comunicat on recorda que Josep Ayuso va iniciar fins a sis expedients de disciplina urbanística contra els propietaris de Ca n'Alzina quan era regidor d'Urbanisme.  La comissió vol posar en valor la voluntat de col·laboració amb la Justícia "mostrada de manera clara i pública pel regidor", que ha estat citat a declarar en qualitat d'investigat per un presumpte delicte contra l'ordenació del territori i prevaricació administrativa en el cas de ca n'Alzina. La comissió, d'altra banda, subratlla que "no es tracta de cap assumpte de corrupció, ni té cap vinculació amb el cas Mercuri, com alguns volen fer creure".  El comunicat explica que Josep Ayuso va ser regidor d'Urbanisme des del març de 2013 fins l'abril de 2014. "Al llarg d'aquests poc més de 12 mesos, va abordar l'expedient de Ca n'Alzina iniciant la tramitació de 6 expedients de disciplina urbanística per tal que la propietat regularitzés aquells aspectes que no s'adequaven a la normativa vigent. Fins i tot va ordenar el precinte, per part de la Policia Municipal, d'alguna de les instal·lacions de la propietat".   El text segueix explicant que "paral·lelament, en aquest període, el govern de Sabadell va iniciar la tramitació d'un Pla Especial per tal de poder reordenar i regularitzar totes aquelles actuacions que s'havien fet durant els últims 30 anys en aquella finca". Segons el comunicat,  el Pla Especial obligava la propietat a "regularitzar els aspectes que no s'adequaven a la normativa i preveia també l'enderroc de totes aquelles instal·lacions i construccions que estaven fora de normativa, així com la reposició a la situació anterior de tot allò que s'hagués fet contradient la normativa urbanística vigent”. El març del 2014 l'Entesa per Sabadell va interposar una denúncia al jutjat número 4 de Sabadell per les presumptes construccions il·legals i la "radical" alteració del terreny, amb importants abocaments de terres i tales d'arbres efectuades des del 2000 per a dur a terme una activitat d'hípica a la finca

Summary: La comissió gestora del PSC de Sabadell recorda que Josep Ayuso va iniciar sis expedients per Ca n'Alzina


El proper dimarts 15 d'octubre és la data fixada pel judici contra tres activistes de l'Espai Antiracista de Salt i Girona acusats d'un delicte lleu d'injúries. La denúncia la va interposar el partit PxC de Salt (ara Vox), que assegurava que els encausats "boicotejaven sistemàticament" actes en els que participava el membre de la formació d'ultradreta Sergio Concepción. En concret, una de les denúncies té a veure amb una concentració el 20 de març de 2017, on l'entitat protestava contra la convocatòria de PxC de Salt en la que s'exhibia una pancarta on es podia llegir 'Per un poble més segur'. Els activistes ja van declarar com a investigats el passat mes de juny i ara hauran d'anar a judici. Des de l'Espai Antiracista ja han convocat una concentració de suport a les persones encausades a les portes dels Jutjats de Girona dimarts a les 12 del migdia. Tres activistes de l'Espai Antiracista de Salt, a judici per un delicte lleu d'injúries. La querella, per la qual ja van declarar com a investigats, la va interposar Plataforma per Catalunya (ara Vox) acusant-los de "boicotejar-los sistemàticament" i incitar a "l'odi" en actes en els quals participava el membre de la formació d'ultradreta Sergio Concepción.  Un dels actes es remunta al 20 de març del 2017. Aquell dia es va fer una concentració davant de l'Ajuntament de Salt sota el lema 'Per un poble més segur'. L'espai antiracista va reaccionar convocant una altra concentració al mateix lloc i a la mateixa hora.  A la demanda interposada per delictes d'odi, contra els drets fonamentals i revelació de secrets, la formació assegurava també que a través de les xarxes socials van "incrementar l'odi" contra el regidor destacant d'ell "una afiliació neonazi i genocida". En aquest sentit, denuncien també que es va filtrar des de l'ajuntament una còpia de l'imprès de comunicació de la concentració. Un document que, al seu entendre, "no podien tenir en el seu poder".  El partit d'ultradreta també va denunciar les mobilitzacions de l'Espai Antiracista per Sant Jordi dels anys 2015 i 2017 davant de la parada que situen al passeig de Salt. En el de l'any passat, la formació assegura que els manifestants van "aïllar la parada i, després, van anar apropant una mena de barrera amb la intenció d'aixafar el lloc", una acció que va "ser evitada per la intervenció dels Mossos d'Esquadra". Els membres de l'entitat ja van declarar el mes de juny com a investigats per aquests fets i la defensa va demanar que s'arxivés el cas perquè sostenia que "plantar cara al discurs xenòfob" no era cap delicte.  Ara, el jutjat ha fixat el proper 15 d'octubre per celebrar la vista oral per un delicte lleu d'injúries. L'Espai Antiracista ha convocat una concentració el mateix dia a les dotze del migdia a les portes dels jutjats per solidaritzar-se amb els encausats.

Summary: A judici per un delicte lleu d'injúries els tres activistes de l'Espai Antiracista denunciats per PxC de Salt


El governador del Banc d'Espanya, Pablo Hernández de Cos, ha defensat que cal un "acord polític" que s'haurà d'allargar "diverses legislatures" per impulsar reformes estructurals "ambicioses" i ajustos fiscals per afrontar l'impacte en l'economia del coronavirus. Hernández de Cos ha dit que a curt termini "no hi ha alternativa sensata a l'expansió pressupostària" i no es pot fer una retirada "prematura" de les "mesures fiscals d'emergència" perquè "augmentaria el risc que el creixement pateixi danys més duradors" . Tanmateix, "un cop controlada la pandèmia cal sanejar les finances de les administracions públiques per evitar una crisi de deute públic" i poder "recuperar en el mitjà termini el marge d'actuació en política fiscal", ha apuntat. Durant la seva compareixença a la comissió d'Economia del Congrés aquest dilluns, Hernández de Cos ha dit que cal impulsar polítiques que propiciïn el creixement econòmic i alhora fer plans de consolidació pressupostària per reduir els "desequilibris fiscals". Segons el governador del Banc d'Espanya, cal definir aquesta estratègia aviat per anar-la aplicant "gradualment". Hernández de Cos ha afirmat que la “magnitud del repte” és “tan rellevant” que “caldrà tocar tant les despeses” de les administracions públiques, “eliminant despesa supèrflua i ineficiències”, com els ingressos amb una “modificació del sistema impositiu”. Per tant, aposta per retallar i apujar impostos a mitjà termini.  "Hem arribat amb un marge molt reduït" d'actuació en política fiscal i això està "condicionant les decisions". "És una lliçó que no hem d'oblidar de cara al futur", ha dit Hernández de Cos, que ha destacat que el repte econòmic que deixa la crisi del coronavirus “és de molts anys” i requereix “consens”. Segons el governador del Banc d’Espanya, caldria reduir un 0,5% anual el dèficit estructural a partir del 2022. "Magnitud sense precedents" El governador del Banc d'Espanya ha constatat que la crisi econòmica derivada del coronavirus té una "magnitud sense precedents" que s'agreuja a mesura que passen les setmanes amb l'activitat aturada. Per això, apunta que les previsions econòmiques fetes fa un mes ja estan desfasades i ha previst una caiguda del PIB espanyol el 2020 d'entre el 9,5 i el 12,4% amb una recuperació el 2021 d'entre el 6,1 i el 8,5%. "Es registraran retrocessos del PIB els més voluminosos en temps de pau", ha dit. Segons Hernández de Cos, la pertorbació pot ser "més llarga del que s'havia anticipat" i ha constatat un "grau d'incertesa molt elevat". Per això, el Banc d’Espanya descarta l’escenari més favorable que havia dibuixat fa un mes.  Resposta de la UE Hernández de Cos ha criticat que la resposta de la Unió Europea ha estat fins ara "insuficient" i veu "marge" per millorar-la. El governador del Banc d'Espanya ha fet una crida a una resposta "contundent" i "coordinada" i ha avisat que "no hi ha res pitjor que el recurs a polítiques proteccionistes". Aposta per una mutualització del deute.  Alerta per la RMV El governador del Banc d’Espanya ha dit que introduir una mesura com la renda mínima vital “no és senzill” i requereix un “disseny molt curós”. Hernández de Cos ha admès que és un instrument que impulsa “l’equitat” però ha recordat que cal combinar aquest tipus de mesures amb un augment de la capacitat recaptatòria que sigui “eficient”. Els bancs, més ben preparats Hernández de Cos ha afirmat que la banca espanyola està més ben preparada per afrontar la crisi que en l’anterior i ha apuntat que ha augmentat un 35% el capital ordinari. “Suposa una notable ampliació de la capacitat d’absorció de pèrdues que apareixeran com a conseqüència de la morositat”, ha dit. Tot i això, ha avisat que si es deteriora la insolvència “de manera significativa” pot perillar l’estabilitat financera.

Summary: El governador del Banc d'Espanya diu que calen reformes estructurals i ajustos per afrontar l'impacte del coronavirus


Un veí del nucli de Palol d'Onyar (Gironès) va trobar-se dos lladres robant a dins de casa seva. Els fets van tenir lloc aquest dimarts a la tarda. Els lladres van accedir a l'habitatge després de forçar la porta amb una palanca, però no comptaven que l'amo, en aquell moment, també hi era i els va sorprendre. En veure's descoberts, els dos homes van fugir corrents però els Mossos d'Esquadra els van poder detenir poc després. A un d'ells, el van atrapar al costat de la carretera; i a l'altre, amagat rere uns matolls. Quan van escorcollar els seu cotxe, els agents van veure que portaven una bossa amb diferents objectes robats (com una col·lecció de bitllets i monedes estrangeres o un rellotge de gamma alta). Per això, la policia també investiga si estan relacionats amb d'altres robatoris. L'intent de robatori a la casa de Palol d'Onyar va tenir lloc el dia de Sant Jordi cap a un quart de cinc de la tarda. Els dos lladres, que tenen 25 i 31 anys, van entrar a dins de l'habitatge, situat al carrer de l'Arç, després de forçar-ne la porta amb una palanca. La jugada, però, els va sortir malament, perquè el propietari era dins la casa i els va sorprendre. En veure's descoberts, els dos joves van marxar corrents. Però ja era tard. El propietari va alertar els Mossos d'Esquadra, la policia va muntar un operatiu per localitzar-los i els van poder detenir al cap de poca estona. A un dels lladres, el van trobar corrents pels marges de la carretera C-250; i a l'altre, el van atrapar després que s'intentés amagar darrere uns matolls. Bossa amb objectes robats Els lladres viuen a Sant Feliu de Guíxols (Baix Empordà) i tots dos tenen antecedents. De moment, els Mossos d'Esquadra els atribueixen la temptativa de robatori amb força a  la casa de Palol d'Onyar. Però el seu historial podria créixer.  I és que, després de detenir-los, els agents van localitzar el cotxe que havien fet servir per arribar fins al lloc. I a dins, la policia hi van trobar una bossa amb diferents objectes robats. Entre d'altres, una col·lecció de monedes i bitllets de diferents països, un telèfon mòbil o un rellotge de gamma alta. Per aquest motiu, els Mossos investiguen si els lladres han participat en altres robatoris.  Els dos detinguts van passar a disposició del jutjat de guàrdia de Girona aquest dimecres. Després de prendre'ls declaració, el jutge els va deixar en llibertat provisional.

Summary: Un veí de Palol d'Onyar sorprèn dos lladres que havien entrat a robar a casa seva


"Si és necessari estarem aquí per defensar la llibertat fins que es congeli l'infern", ha assegurat el portaveu parlamentari del PPC, Alejandro Fernández, després de comunicar que al ple que el seu grup ha presentant una nova petició de reconsideració. Aquesta petició comporta una nova convocatòria de Mesa i Junta de Portaveus i, per tant, la suspensió del ple, la quarta en la jornada d'aquesta dijous. El popular ha informat de la nova petició i tot seguit s'ha dirigit a la bancada de JxSí per demanar-los que no protestessin perquè estaven disposats a estar al ple fins que fos necessari. La nova petició de reconsideració dels populars és sobre la decisió de la Mesa de no tramitar la sol·licitud de dictamen al Consell de Garanties Estatutàries (CGE) sobre la llei de transitorietat jurídica.    En una segona intervenció, Fernàndez ha equiparat la llei de transitorietat jurídica a una "versió de la constituent veneçolana" i ha assegurat que els equipara a les "pitjors dictadures bananeres".  Ha argumentat això assegurant que es "vulneren els drets dels diputats com a Veneçuela", suposa la "derogació" de la legalitat vigent, no es respecten els tràmits parlamentaris i es produeix una "nova ubicació de la sobirania popular que passa d'estar en els ciutadans a estar dipositada en l'ANC i un conglomerat d'entitats".  Fernández ha resumit el posicionament del PPC assegurant que el que s'ha produït és una "suspensió transitòria de la democràcia a Catalunya". D'altra banda, ha dit que l'objectiu final dels independentistes no és poder votar l'1-O sinó "ocupar infraestructures i edificis públics", com ha assegurat que s'havia dit des d'entitats independentistes anteriorment. "Això seria una primavera àrab i no estem aquí sinó que som el quart motor d'Europa", ha afirmant dient que era necessari tornar els diputats independentistes a la realitat. Fernández ha augurat que aquells que estan impulsant aquestes lleis "aviat estaran amb Artur Mas i Francesc Homs", en al·lusió a les sentències pel 9-N, i que hauran de "demanar 10 euros a tots els catalans als que han privat de democràcia".

Summary: Alejandro Fernández (PPC): "Si és necessari estarem aquí per defensar la llibertat fins que es congeli l'infern"


L'exposició 'Human bodies. Anatomia de la vida' arribarà a Barcelona el proper dia 5 d'octubre. Integrada per més de 150 òrgans humans i 12 cossos complets conservats mitjançant una tècnica de la plastinació, la  mostra s'instal·larà a la quarta planta del Centre Comercial Arenas de Barcelona. La mostra, que ha passat per Estònia i Itàlia, té la intenció de conscienciar la població sobre la importància de tenir cura del organisme i per canviar el concepte sobre l'experiència de la vida dels visitants. A través de vuit sales, 'Human bodies' transporta al visitant des de la gestació fins a la mort a través del sistema ossi, muscular, respiratori, circulatori, digestiu, urinari i reproductor.

Summary: L'exposició 'Human bodies. Anatomia de la vida' s'instal·larà a les Arenes a partir del 5 d'octubre


L'Agència Catalana del Patrimoni Cultural (ACPC) ha posat en marxa el carnet de la Ruta del Cister, que permet conèixer els tres monestirs que la conformen per quinze euros. La mesura substitueix l'entrada conjunta que hi havia fins ara i que valia dotze euros. El principal avantatge és que el carnet tindrà una vigència de dos anys i que conté un codi QR que enllaça a una nova pàgina web amb informació en quatre idiomes dels tres conjunts patrimonials: el monestir de Poblet, el de Santes Creus i el de Vallbona de les Monges. A més, és 6,5 euros més barat que si es compren les tres entrades per separat. La nova eina s'ha presentat aquest dimarts a Santes Creus i busca aturar la caiguda de visitants dels darrers anys.

Summary: Un nou carnet permet visitar els tres monestirs de la Ruta del Cister per quinze euros


Les vendes a les grans superfícies de Catalunya han baixat un 1,2% el mes de març en relació al mateix termini del 2018, segons l'Institut d’Estadística de Catalunya (Idescat). La xifra s'atribueix a la disminució de les vendes de productes no alimentaris, que ha baixat un 2,9%. Per contra, les vendes d'alimentació han pujat un 0,8%. En els tres primers mesos de l'any les vendes han pujat un 0,5% respecte al primer trimestre de l'any passat. Els productes d'alimentació han pujat un 4,7% però la resta de productes han baixat un 2,5%. A preus constants, és a dir, eliminant l'efecte dels preus, l'índex ha baixat un 2,3% el març del 2019. Les vendes de productes d'alimentació han disminuït un 0,5% i la resta de productes, un 4,5%.

Summary: Les vendes a les grans superfícies disminueixen un 1,2% interanual al març


Els Mossos d'Esquadra han detingut aquest dilluns a la tarda a l'aeroport del Prat dos dels tres denunciats per la presumpta violació múltiple d'una menor aquest cap de setmana a la sala barcelonina Razzmatazz. La noia, de 17 anys, va denunciar els fets la nit de divendres a dissabte i els Mossos han identificat fins al moment tres persones. Els dos detinguts havien d'anar a declarar avui davant la policia però no s'han presentat. Ha començat aleshores un dispositiu de recerca que ha acabat quan aquestes dues persones han estat detingudes a l'aeroport del Prat. El motiu de la detenció és per risc de fuga i perquè no donaven garanties de presentar-se a declarar quan fossin requerits. De moment la policia no els implica directament en els fets de la violació, la investigació de la qual continua oberta. La policia va retirar els passaports de manera preventiva als tres identificats, que en un primer moment no van ser detinguts a l'espera d'esclarir el seu grau de participació en els fets i com van succeir.  La violació s'hauria produït la matinada de divendres en un dels 'backstage' -una zona reservada per a artistes i convidats- de la discoteca del Poblenou. La víctima va denunciar que es trobava amb un altre jove en aquest apartat de la discoteca quan un grup de nois va entrar i tres d'ells la van acabar penetrant sense el seu consentiment. Aquest dilluns, unes 200 persones s'han concentrat davant la sala per mostrar el seu rebuig per la presumpta violació. La protesta ha estat convocada per La Filadora, l'assemblea feminista del Poblenou, que ha volgut fer arribar a la dona agredida "força i solidaritat" i ha posat èmfasi que aquest "no és un cas aïllat", sinó que "la Manada és el sistema", tal com han subratllat en el comunicat que han llegit.

Summary: Els Mossos detenen a l'aeroport del Prat dos dels denunciats per la violació de Razzmatazz per risc de fuga


La Santa Seu manté que no s’oposa a la sortida de les restes del Valle de los Caídos ACN Madrid.-La Santa Seu ha emès aquest dimarts un comunicat del portaveu d’aquesta institució, Greg Burke, corregint les manifestacions de la vicepresidenta del govern espanyol, que ha donat a entendre des del Congrés un acord entre l’executiu espanyol i el Vaticà per inhumar les restes del dictador Francisco Franco que “òbviament” no passa per situar-les a la Catedral de l’Almudena de Madrid. Segons el comunicat, durant la reunió que el secretari d’Estat del Vaticà, Pietro Parolin, i la vicepresidenta van mantenir aquest dilluns, el representant de l’Església va deixar clar que la Santa Seu “no s’oposa a l’exhumació de Francisco Franco” del Valle de los Caídos, “però en cap moment es va pronunciar sobre el lloc de la inhumació”.  Hores abans, Calvo havia assegurat aquest dimarts que el seu executiu i el Vaticà estan d’acord a trobar una solució per a les restes del dictador Francisco Franco que “òbviament no pot ser l’Almudena”, en referència a la intenció de la família d’inhumar-les a la Catedral de l’Almundena, al centre de Madrid, un cop surtin del Valle de los Caídos.  La vicepresidenta ha explicat que durant la reunió que va mantenir aquest dilluns va recordar al secretari d’Estat del Vaticà -'mà dreta' del Papa- que l’executiu espanyol està decidit a aplicar la legislació “que implica que les restes de Franco no poden estar enlloc on puguin ser enaltides o homenatjades, perquè està prohibit exaltar una dictadura o un dictador”. “Nosaltres el vam advertir que aplicaríem la nostra legislació que implica que les restes de Franco no poden estar enlloc on puguin ser enaltides o homenatjades, perquè està prohibit per la nostra legislació exaltar una dictadura o un dictador”, ha dit la vicepresidenta. Segons Calvo, Parolin “ho va entendre”. També el fet que aquesta aplicació de la llei s’ha de fer “a tot arreu” i per això va avenir-se a buscar “una sortida de part de les dues parts perquè les restes de Franco estiguin en les condicions degudes però enlloc on puguin rebre cap tipus d’homenatge”, perquè “l’Estat té instruments perquè això no passi”. En la seva resposta, el Vaticà assegura que “és cert que la senyora Carmen Calvo va expressar la seva preocupació per la possible sepultura a la catedral de l’Almudena i el seu desig d’explorar altres alternatives, també a través del diàleg amb la família”, i simplement “al catedral secretari d’Estat li va semblar bé aquesta solució”.

Summary: El Vaticà corregeix Calvo i nega que s’hagi pronunciat sobre el lloc de la inhumació de les restes de Franco


La cap de llista del PSC al Congrés per Lleida en les eleccions del 26-J, Mònica Lafuente, ha denunciat aquest dijous que "l'estat de deteriorament" de les carreteres de la CHE, de les zones regables del canal d'Aragó i Catalunya, demostren "la deixadesa del govern del PP amb el territori i el món rural". Des del mercat setmanal d'Almacelles (Segrià), Lafuente ha defensat que el Ministeri d'Agricultura "ha d'entomar la seva responsabilitat" i, per tant, ha de ser l'organisme que aporti "els diners necessaris" per a la reparació de la seixantena de quilòmetres de vies titularitat de la CHE, tal com reclamen diferents municipis del Segrià i de la Franja de Ponent. Adreçant-se als populars, la candidata socialista ha dit que quan es trepitja el terreny es pot veure "com han abandonat totes les petites infraestructures, que no per petites són menys importants que altres vies". La candidata socialista ha recordat que el PSC ja ho va demanar en aquesta darrera i curta legislatura, però ha insistit en què ho seguirà fent a partir del 26 de juny, per tal que el Ministeri d'Agricultura "entomi la seva responsabilitat i faciliti els diners necessaris" a la Confederació Hidrogràfica de l'Ebre -que en té la titularitat- per a les millores i reparacions dels més de 60 quilòmetres de vies a la zona del Canal d'Aragó i Catalunya.  Mònica Lafuente ha recordat que aquestes carreteres discorren pels termes de Gimenells i Pla de la Font, Almacelles, Alcarràs, Lleida, Saidí, Sucs i Raimat, i "són les principals vies de connexió entre aquestes poblacions". Per la cap de llista del PSC al Congrés per Lleida, "durant massa anys, el Ministeri, i per tant la CHE, no han invertit en la conservació de les vies", amb la qual cosa "ara el paviment presenta un estat deplorable, amb sots i flonjalls, sense senyalització horitzontal i vertical i pràcticament sense vorals, amb el perill que tot plegat suposa en unes carreteres que, a més enllacen dues comunitats, Catalunya i Aragó, entre les que hi ha un important intercanvi comercial", ha denunciat.  Lafuente ha refermat que el PSC "s'ha posat i seguirà al costat dels ajuntaments afectats", els quals porten reclamant –segons ha recordat la candidata- des de fa temps aquestes inversions prèvies al traspàs de la seixantena de quilòmetres de carreteres "a l'administració que pertoqui" (Generalitat o Diputació de Lleida). En aquest sentit, ha expressat el compromís de la seva formació "a donar resposta aquestes reivindicacions, que no suposen grans inversions, però sí que són fonamentals per a la cohesió i l'equilibri territorial".

Summary: Lafuente (PSC) afirma que l'estat de les carreteres de la CHE demostra la "deixadesa" del PP amb el món rural


L'Ajuntament de Tarragona suspèn totalment o parcialment els contractes de serveis i subministraments que s'han vist afectats pel decret d'estat alarma en la gestió de la crisi sanitària per la covid-19. A més, el consistori garanteix el pagament a les empreses afectades a fi que mantinguin els llocs de treball. També prohibeix els Expedients de Regulació Temporal d'Ocupació (ERTO) relacionats directament amb contractes municipals. A tall d'exemple, s'han suspès els contractes de l'Institut Municipal d'Educació relacionats amb la neteja, monitoratge, gestió d'unitats d'escolarització compartida, traducció de llenguatge de signes, menjador escolar i transport escolar de les llars d'infants, escoles d'educació infantil i primària, escoles de música, entre d'altres. En un comunicat, el consistori diu que la impossibilitat d'oferir els serveis no comporta ni la resolució de contractes laborals, ni l'assumpció de costos laborals per part de l'empresa afectada, ni l'aplicació de penalitats. Davant d'això, garanteix que els contractes es tornaran a executar quan sigui possible.

Summary: L'Ajuntament de Tarragona suspèn els contractes de serveis i subministraments afectats per l'estat d'alarma


El nou inspector general de l'Exèrcit, el tinent general Fernando Aznar, ha expressat aquest dijous el desig per "estrènyer llaços" amb les institucions catalanes i barcelonines en l'acte de presa de possessió del càrrec, que ha estat presidit pel nou cap de l'Estat Major, el general Francisco Javier Varela, al Palau de la Capitania General de Barcelona. En el seu discurs, Aznar també s'ha compromès a col·laborar per "millorar el coneixement" que té "la societat barcelonina i catalana del seu Exèrcit" i ha qualificat de "magnífiques" les relacions amb els cossos i forces de seguretat de l'estat a Catalunya. Davant els periodistes, el nou inspector general ha afirmat que torna amb "renovada il·lusió" a Catalunya, on va estar destinat com a "jove capità" a Berga durant dos anys que ha qualificat d'"extraordinaris" i dels quals té un "record meravellós".

Summary: El nou inspector general de l'Exèrcit vol "estrènyer llaços" amb les institucions catalanes i barcelonines


La vaga general ha començat aquest dimecres amb una quinzena de talls a diverses carreteres catalanes. Segons dades del Servei Català de Trànsit, l'A-2 es troba tallada en diversos punts com Abrera, Òdena o Sant Joan Despí; l'AP-7 a Vilafrant i Santa Perpètua de Mogoda; la B-20 a Santa Coloma de Gramenet; la B-23 a Sant Just Desvern; la C-16 a l'alçada de Sallent; i la C-25 a Vic. Així mateix, també hi ha hagut talls breus a la C-60 al Túnel de Parpers direcció Granollers, l'N-340 o l'N-II.

Summary: La vaga general comença amb una quinzena de talls a carreteres com l'A-2, l'AP-7, la B-20, la B-23, la C-16 i la C-25


Insisteixen en què no es pot comparar el seguiment en tractar-se de festiu ACN Barcelona.-La vaga general feminista convocada per la Confederació General (CGT) de Catalunya i també pels sindicats IAC i I-CSC, ha estat descrita com a "vaga històrica" pels sindicats, que recorden que és la primera que es realitza en un dia festiu i, per tant, no es pot comparar amb les edicions passades. Del seguiment, la CGT subratlla que ha estat del voltant del 50% al Metro de Barcelona i, entre altres afectacions, el tancament per falta de personal del Telefèric de Montjuïc, o un seguiment superior al de l'any passat a l'Hospital universitari de Bellvitge. Per la seva part, des de la Intersindical apunten al fet que malgrat que les xifres són inferiors a les dels dos anys anteriors, "s'ha seguit avançant en la consolidació de la vaga feminista". Hi insisteixen en el fet que ha caigut en "diumenge" i no han comptat amb "cap tipus de suport dels sindicats majoritaris". A banda de la de Barcelona, de les mobilitzacions, celebrades arreu del territori destaquen la de Sabadell, amb 4.000 manifestants; Reus, 1500; o Tortosa i Lleida, amb mig miler. Violència policial La CGT, en un comunicat, ha volgut denunciar la "violència policial exercida indiscriminadament" per part dels Mossos. Com a punt negatiu de la jornada, subratllen les presumptes agressions físiques i escenes de tensió que han viscut algunes manifestants a Lleida, que han acabat amb tres persones identificades; i 18 persones, aquest diumenge al matí, al barri de Vallcarca de Barcelona. També es queixen dels "serveis mínims abusius" fixats des del Departament de Treball de la Generalitat. Al metro i autobusos de l'AMB, posen com a exemple, s'han establert en un 66%, el doble que en altres jornades de vaga general. També, afegeixen, al sector sanitari, en molts casos, s'han definit uns mínims del 100%.

Summary: La CGT i la Intersindical qualifiquen aquest 8-M de "vaga històrica"


La Comissió Territorial d'Urbanisme de la Catalunya Central ha aprovat aquest divendres el pla que permetrà habilitar un aparcament d'unes 88 places sota la passera de la carretera d'accés al monestir de Montserrat, al Bages. Actualment, l'accés viari al conjunt monàstic s'efectua per la BP-1121 que, en el seu últim tram, és una passera elevada que salva un desnivell de 10 metres. El projecte, impulsat per l'abadia, preveu aprofitar el subsòl d'aquest darrer tram, ara ocupat només per l'estructura de suport de la passera, per habilitar-hi un aparcament de dues plantes. La construcció de l'aparcament al subsòl permetrà millorar l'actual estructura de la passera i minimitzar-ne l’impacte visual. Així, una pantalla vegetal taparà tant les places d’aparcament com el conjunt de l’estructura. La planta -1 tindrà una superfície de 1.903 m2 i la planta -2, de 1.818 m2. Tot i que el número definitiu de places d’aparcament es concretarà en el projecte de construcció, es preveuen al voltant de 77 per a turismes i 11 per a motocicletes, a més de 36 aparcabicicletes. La gran part d’aquestes places seran per a ús del personal del monestir, alliberant així espai per als visitants en l’aparcament existent. L’obra es completarà amb els accessos verticals per a vianants (escales, ascensors i rampes) i per a vehicles. Concretament, l’accés rodat s’efectuarà mitjançant una rampa situada a la rotonda que separa l’accés públic al recinte del restringit.

Summary: El monestir de Montserrat tindrà un nou aparcament sota la passera d'accés


El ple del Tribunal Constitucional (TC) ha rebutjat per unanimitat el recurs presentat per Carles Puigdemont, Jordi Sànchez, Jordi Turull, Josep Rull i 30 diputats més del Parlament contra la decisió del Tribunal Suprem que va impedir que Turull assistís al Parlament per ser investit president de la Generalitat. El TC ha inadmès el recurs d'empara contra la interlocutòria del 23 de març del 2018 que va acordar la presó provisional de Turull, quan ja havia començat el debat d'investidura, perquè considera que no van esgotar la via judicial abans de recórrer al Constitucional. El ponent, Antonio Narváez, destaca que els demandants no van denunciar la vulneració de drets al magistrat instructor Pablo Llarena ni tampoc a la sala de recursos del Suprem. Admetre el recurs "suposaria arbitrar per a ells una via privilegiada d'accés al recurs d'empara", diu la sentència. Això "impedeix" al TC "examinar el fons del recurs interposat" en el qual van denunciar la vulneració del dret de participació política de Turull.

Summary: El TC rebutja el recurs contra la decisió del Suprem que va impedir que Turull assistís al Parlament per ser investit


La unitat I de la central nuclear d'Ascó (Ribera d'Ebre) es va desconnectar de la xarxa elèctrica la matinada del passat dissabte per a iniciar els treballs de la 25ena Recàrrega de Combustible de la planta. Un miler de professionals de diferents perfils i especialitats se sumen a la plantilla habitual per reforçar les empreses de servei que treballen en la parada. En concret, s'hi ha programat 11.800 ordres de treball, la majoria per garantir l'operació de substitució de 64 dels 157 elements combustibles que conformen el nucli del reactor. També s'acabarà la implantació de l'última modificació de disseny relacionada amb el projecte Reforç de la Seguretat, cloent un projecte de 5 anys i 100 milions d'euros d'inversió que s'ha fet a les 3 centrals de l'Associació Nuclear Ascó-Vandellòs per augmentar la robustesa de les plantes per fer front a eventualitats extremes.   Entre els treballs més significatius de la nova recàrrega hi destaca la substitució de motors en diversos equips de seguretat, la modernització del sistema de control electrohidràulic de la turbina principal, l'extracció de l'intern inferior del vas del reactor i les inspeccions completes de l'alternador principal, dels tubs dels tres generadors de vapor i del recobriment metàl·lic de la contenció. També destaquen els treballs orientats a reforçar la seguretat i l'operació a llarg termini de la central.  Un miler de professionals, d'unes 50 empreses de serveis, treballaran a la parada. El personal de les empreses de serveis que se suma als treballadors de la instal·lació rep una formació ajustada a les activitats que després desenvoluparà a la planta.

Summary: Comença la 25ena recàrrega de combustible a la planta nuclear Ascó I


La presidenta del grup dels Verds/ALE diu que Espanya pot ser decisiva "per canviar el dogma de l'austeritat que manté Europa en recessió"  ACN Mollet del Vallès.-El cap de llista d'En Comú Podem, Xavier Domènech, ha remarcat que "si algú sap de la sobirania real en aquest país i que li sostraguin la seva democràcia i els seus drets" són la seva coalició. "Som els autèntics sobiranistes del país i res d'atrevir-se a excloure'ns", ha recalcat en un míting electoral a Mollet del Vallès. Domènech ha assegurat que no tenen altra opció que guanyar i que no es poden permetre perdre el 20 de desembre. A l'acte també ha intervingut la presidenta del grup dels Verds/ALE, qui ha manifestat que Espanya pot ser decisiva "per canviar el dogma de l'austeritat que manté Europa en recessió".  "No ens podem permetre perdre perquè guanyarem per dir que no als bancs, i sí a les persones i dir que 'no' als polítics corruptes i 'sí' a la virtut pública. "Ens van voler prendre tot i vam decidir que si volíem un futur digne només el podíem construir amb les nostres mans", ha recalcat Domènech.

Summary: Domènech: "Som els autèntics sobiranistes del país i res d'atrevir-se a excloure'ns"


Les reunions del Consell de Ministres del nou executiu de Pedro Sánchez seran a partir d'ara a principis de setmana i no els divendres. En una carta dirigida als seus ministres, Sánchez ha explicat que el canvi té com a objectiu "anticipar i programar". El fet que les reunions ordinàries del govern espanyol siguin a principis de setmana també implica que les comissions de subsecretaris, que s'encarreguen de preparar les qüestions que aborda el Consell de Ministres, seran els dijous i no els dimecres. Sánchez ha reunit aquest dimarts el primer Consell de Ministres del govern de coalició.

Summary: Les reunions del Consell de Ministres del nou executiu seran a principis de setmana i no els divendres